তিনি ১৯৩৮ সনে নিখিল ভারত চিত্রপ্রদর্শনীতে
গভর্নরের স্বর্ণপদক লাভ করেন। এ
পুরস্কার ছিল ময়মনসিংহের ব্রহ্মপুত্র নদ 
নিয়ে আঁকা তাঁর একগুচ্ছ জলরং ছবির জন্যে। এরপর আরো
কিছুকাল পর্যন্ত জয়নুল আবেদিন
প্রাকৃতিক পরিবেশেরই এক 
রোমান্টিক রূপকার হিসেবে পরিচিত ছিলেন। তিনি তখন
ছিলেন এক অরাজনৈতিক ব্যক্তি,
একজন বিশ্বস্ত নিসর্গশিল্পী। 
কিন্তু 
১৯৪৩-এর বাংলার দুর্ভিক্ষ জয়নুল আবেদিনকে একেবারে
বদলে দেয়। গ্রাম-বাংলার
রোমান্টিক নিসর্গশিল্পীকে রূপান্তরিত 
করে ফেলে এক দুর্দান্ত বিদ্রোহী ব্যক্তিত্বে। অতঃপর
সারাটি জীবনই বিক্ষুব্ধ থেকে
গেছেন তিনি।<p>
দুর্ভিক্ষ শুরু হওয়ার পরপরই জয়নুল তাঁদের ময়মনসিংহের
বাড়িতে ফিরে যান। সেখানেও
দুর্ভিক্ষের যে মর্মান্তিক দৃশ্যাবলি 
দেখতে পান তাতে তিনি ভীষণভাবে ব্যথিত হন এবং
আবার কলকাতায় ফিরে আসেন। কিন্তু
দুর্ভিক্ষপীড়িত দুস্থ মানবতা 
যেন 
সে যাত্রায় তাঁর সঙ্গী হয়ে আসে। তেতাল্লিশের কলকাতা
মহানগরে ঘটেছে মানবতার
চরম অবমাননা। ডাস্টবিনের উচ্ছিষ্ট 
থেকে 
খাদ্যান্বেষণে তীব্র প্রতিযোগিতা চলেছে মানুষ আর
কুকুরের মধ্যে। ঊনত্রিশ বছর বয়স্ক
জয়নুল এ রকম অমানবিক দৃশ্যে 
প্রচণ্ডভাবে মর্মাহত হন, আতঙ্কে শিউরে ওঠেন,
আবেগাপ্লুত হয়ে পড়েন। কিন্তু সে আবেগ
তিনি কাজে লাগান সেসব 
দৃশ্যাবলির শিল্পরূপ দিতে। অন্যভাবে বলা যায় সেই
আবেগই তাঁকে তাড়িত করে, বাধ্য
করে অমানবিক পরিস্থিতির এক 
মানবিক নির্মাণে। তিনি রাতদিন শুধু কলকাতার
দুর্ভিক্ষের সেসব নারকীয় দৃশ্যাবলির
স্কেচ করতে থাকেন।</p><p>
জয়নুল তখন আর্ট স্কুলের একজন শিক্ষক, তাঁর আয় সামান্য।
দুর্ভিক্ষের বাজারে
উন্নতমানের শিল্পসামগ্রী তখন যেমন ছিল 
দুর্লভ তেমনি দুর্মূল্য। সে কারণে তিনি বেছে নেন শুধু
কালো কালি আর তুলি। শুকনো
তুলিতে কালো চীনা কালির টানে স্কেচ 
করতে থাকেন অতি সাধারণ সস্তা কাগজের ওপর। ব্যবহার
করেছেন কার্টিজ পেপার। এসব
কাগজ ছিল ঈষৎ পীত বর্ণের। 
এমনকি তিনি প্যাকেজিং কাগজও ব্যবহার করেছেন।
সাধারণ স্বল্পমূল্যের এসব অঙ্কন
সামগ্রী ব্যবহার করে তিনি যে শিল্প 
সৃষ্টি করলেন তাই পরিণত হলো অমূল্য সম্পদে। এমন এক
অসাধারণ শক্তিশালী অঙ্কন
শৈলীর মাধ্যমে তিনি দুর্ভিক্ষের 
করুণ 
বাস্তব দৃশ্যাবলি চিত্রায়িত করলেন, যার কোন পূর্ব
দৃষ্টান্ত উপমহাদেশের চিত্র ঐতিহ্যে
ছিল না। জয়নুলের দুর্ভিক্ষের স্কেচগুলো 
দেখার পর "ভারতের নাইটিঙ্গেল" শ্রীমতি সরোজিনি
নাইডু মন্তব্য করেছিলেন, "সব
চাইতে মর্মস্পর্শী ও আবেগময় বর্ণনার 
চাইতেও তাঁর এসব ছবির আবেদন অধিকতর"। সমসাময়িক
এক শ্রদ্ধাভাজন শিল্পসমালোচক
ছিলেন ও.সি. গাঙ্গুলী। 
১৯৪৪ 
সনে তিনি জয়নুলের দুর্ভিক্ষের ড্রইং সম্পর্কে লিখেছেন,
"তাঁর এসব নির্মম তুলির
টানের দুঃসাহসিকতার মধ্যে একাধারে 
ছিল 
স্বতঃস্ফূর্ততা ও সততা এবং তার সাথে আবার যুক্ত
হয়েছিল আপোসহীন বাস্তবতা, যা
কিনা বাংলার আধুনিক শিল্পীদের 
কাজে একেবারেই বিরল এক বৈশিষ্ট্য। তাঁর এই অসাধারণ
কাজের মাধ্যমে তিনি আধুনিক
চিত্রকলার এক নতুন অধ্যায় 
উন্মোচন করলেন। জয়নুলের ড্রইংগুলো ১৯৪৩-এর বাংলার
ইতিহাসের ক্ষেত্রে এক অমূল্য
বিশ্বস্ত দলিল হয়ে থাকলো। মানব 
জীবনের শোচনীয় পরিণতির মধ্যেও সৌন্দর্যের পূজারী
হিসেবে এই শিল্পী বাংলার
বিদ্যমান সস্তা ভাবপ্রবণ নিম্ন পর্যায়ের 
চিত্রধারাকে উন্নীত করলেন এক সম্মানজনক স্তরে"।
জয়নুল আবেদিনের দুর্ভিক্ষের
স্কেচগুলো শুধুমাত্র সমাজ বাস্তবতার 
স্মারক 
হিসেবেই নয়; বরং যুগপৎভাবে এগুলোর শৈল্পিক
উৎকর্ষতার জন্যেও গুরুত্বপূর্ণ। ও.সি.
গাঙ্গুলির বস্তনিষ্ঠ মূল্যায়নের 
সাথে আমরা আরো যোগ করতে পারি ১৯৫২ সনে প্রদত্ত
প্রখ্যাত বৃটিশ শিল্পসমালোচক
স্যার এরিখ নিউটনের 
মন্তব্য, "এগুলো অত্যন্ত চমৎকার ড্রইং, এগুলোর মধ্যে
সেই অসম্ভব ব্যাপারটিই ঘটেছে,
এক অভূতপূর্ব সমন্বয় ঘটেছে প্রাচ্য 
ও পাশ্চাত্যের"।</p><p>
তাঁর দুর্ভিক্ষের চিত্রমালার মাধ্যমেই জয়নুল আবেদিন
চিহ্নিত হলেন বাংলার শিল্পকলার
প্রথম সমাজ বাস্তবতার শিল্পী 
হিসেবে। এটা অবশ্যই এক আশ্চর্য ঘটনা যে জয়নুলের
আরেক সমকালীন মুসলমান, কাজী
নজরুল ইসলামও মাত্র দু'দশক 
আগে ধূমকেতুর মতো আবির্ভূত হয়েছিলেন শোষিত নিপীড়িত
মানুষের কণ্ঠ হিসেবে তাঁর
বিখ্যাত 'বিদ্রোহী' কবিতার 
মাধ্যমে। 
নজরুল ইসলাম বিদ্রোহী ছিলেন, রাজনৈতিক চেতনায় এবং
তাঁর কাব্যে। তিনি বৃটিশ
রাজের বিরুদ্ধে তাঁর কণ্ঠ উচ্চকিত 
করেছেন আবার অন্যদিকে তৎকালীন কবিতায় প্রভাবশালী
রাবীন্দ্রিক বলয় ভেঙেছেন।
জয়নুল আবেদিনও তাঁর সমসাময়িক 
প্রতিপত্তিশালী ভারতীয় নব্য ধ্রুপদী ধারার চিত্র
ধারার বাইরে অবস্থান করতে
প্রয়াসী হয়েছিলেন। এই ধারাটির প্রবর্তন 
করেছিলেন আবার ঠাকুর পরিবারের আরেক ব্যক্তিত্ব,
রবীন্দ্রনাথের ভ্রাতুষ্পুত্র
অবনীন্দ্রনাথ ঠাকুর। অবনীন্দ্রনাথের অত্যন্ত 
শীতল ও রীতিবদ্ধ নব্য ধ্রুপদী ধারা কিংবা বেঙ্গল
স্কুলের চিত্রধারার চাইতে
পাশ্চাত্যের বাস্তবতাভিত্তিক চিত্রধারাই প্রথম 
থেকে জয়নুল আবেদিনের অধিকতর পছন্দ ছিল। এরই
ফলশ্রুতিতে দুর্ভিক্ষ নিয়ে চিত্রমালার
শক্তিশালী বাস্তববাদী-প্রতীকী 
স্কেচগুলো বেরিয়ে এসেছে বলে মনে হয়।</p><p>
বিদ্রোহী কবির মতোই জয়নুল আবেদিনও মানবতাবাদ ও
সমাজতন্ত্রের পক্ষে ভূমিকা
রেখেছেন। ১৯৪৩-এর দুর্ভিক্ষ নিয়ে সে 
বছরই কলকাতায় যে প্রদর্শনীর আয়োজন করা হয়েছিল
তাতে জয়নুল তাঁর দুর্ভিক্ষ নিয়ে
অংশগ্রহণ করেন। কম্যুনিস্ট পার্টির 
মুখপত্র <font size="2" face="Arial"> 
The People's War </font> পত্রিকায় ১৯৪৫ সনের
২১শে জানুয়ারি সংখ্যায় জয়নুলের
ওপর একটি 
নিবন্ধ প্রকাশিত হয়। 
এতে জয়নুলকে 'এক তরুণ বাঙালি মুসলমান' হিসেবে
পরিচয় করানো হয়। সাথে ছিল তাঁর
একটি ফটোগ্রাফ এবং দুর্ভিক্ষ 
চিত্রমালার তিনটি ছবির প্রতিলিপি। কাগজটি তাঁর
সম্বন্ধে লিখেছিল, "বাঙলার
ফ্যাসিবাদবিরোধী লেখক ও শিল্পীসংঘের 
একজন সদস্য জয়নুল। এই সংঘটি সমগ্র বাংলার সকল
শিল্পী ও লেখকের এ রকম একটি
প্রতিষ্ঠান যার প্রধান কর্তব্যই 
ছিল সমস্যাতাড়িত জনগণকে সাহায্য করা। আর এতে কোন
সন্দেহ নেই যে, সে সকল
সময়েই এঁদেরই একজন অগ্রণী 
সদস্য থাকবে।" জয়নুল সম্পর্কে পত্রিকাটির মূল্যায়ন
বস্তুতই অত্যন্ত সঠিক ছিল একথা
পরবর্তীকালে প্রমাণিত হয়েছে।
</p><p>