জয়নুল আবেদিন যেমন ছিলেন একজন শিল্পী তেমনি
ছিলেন এদেশের আধুনিক শিল্পকলা
আন্দোলনের পথিকৃৎ। তাঁর 
মানবিক গুণাবলির জন্যেও তিনি বিখ্যাত ছিলেন। প্রচণ্ড
শক্তিশালী এবং অত্যন্ত
সংবেদনশীল এক শিল্পী জয়নুল আবেদিন। 
শিল্পকলাকে কখনই তিনি সাধারণ জীবনের বাইরের কোন
বিষয় বলে গণ্য করেননি।
"শিল্পের জন্য শিল্প" এমন আদর্শের 
মধ্যে সীমাবদ্ধ ছিলেন না জয়নুল আবেদিন। আবার
প্রপাগান্ডা আর্টেও তিনি বিশ্বাস
করতেন না। শিল্প জীবনেরই অবিচ্ছেদ্য 
অঙ্গ, এটাই ছিল তাঁর দর্শন। তাঁর কাছে শিল্প হচ্ছে
জীবনেরই এক প্রকাশ আর এর
উদ্দেশ্য হলো মানব সমাজকে সমৃদ্ধ ও 
সুন্দর করে তোলা। সমাজে সুন্দরের প্রতিষ্ঠার আগেই
অবশ্য সেখান থেকে সব ধরনের
কদর্যতা অপসারণ আবশ্যক। এসব 
কদর্যতার মধ্যে রয়েছে অর্থনৈতিক, সামাজিক ও দৃশ্যমান
অসমতা। জয়নুল তাঁর চার
দশকের সুদীর্ঘ শৈল্পিক জীবনে 
একাগ্রভাবে শুধু সেই সামগ্রিক ও সমন্বিত পরিবেশটিরই
প্রতিষ্ঠায় নিবিষ্ট ছিলেন যার
মাধ্যমে সম্ভব হয় অর্থপূর্ণ নন্দনচর্চার 
অব্যাহত প্রয়াস। তাঁর শিল্প সব সময়েই সাধারণ মানুষের
কথা বলেছে। তিনি নিজেও
উঠে এসেছেন তাদের মধ্য থেকেই। 
তাদের জীবন, তাদের অন্তহীন সংগ্রাম, তাদের আশা ও
আকাঙ্ক্ষা সব কিছুই তিনি
অত্যন্ত বিশ্বস্ততার সাথে তাঁর কাজের 
মাধ্যমে তুলে ধরেছেন। গ্রামীণ দরিদ্র খেটে খাওয়া
মানুষ ও বাংলার নিসর্গ ছিল তাঁর
অতি প্রিয় বিষয়।<p>